আমেরিকায় গুলি করে খুন বাবা ও মেয়েকে

ওয়েব ডেস্ক: আমেরিকার (US) একটি স্টোরে গুলি চালিয়ে খুন করা হল দুই ভারতীয়কে (Indian)। সম্পর্কে তাঁরা বাবা-মেয়ে। মৃতের নাম প্রদীপ প্যাটেল (Pradip Patel) ও ঊর্মি প্যাটেল (Urmi Patel)। ঘটনাস্থলেই প্রৌঢ়ের মৃত্যু। হাসপাতালে ঊর্মির মৃত্যু হয়েছে। বৃহস্পতিবার ভার্জিনিয়ায় ওই ঘটনা ঘটে। অ্যাকোম্যাক কাউন্টি নামে স্টোর খোলার পরই ওই ঘটনা। ঘটনায় আমেরিকায় থাকা ভারতীয়দের মধ্যে আতঙ্ক ছড়িয়েছে। ওই খুনে জর্জ ফ্রেজিয়ার ডেভন হোয়ার্টন (৪৪) নামে একজনকে গ্রেফতার করা হয়েছে।

অভিযুক্ত সকালে মদ কিনতে গিয়েছিল। কেন রাতে ওই স্টোর বন্ধ ছিল তা জানতে চায় সে। এরপরই রাগে সেখানকার কর্মী বাবা ও মেয়েকে গুলি করে। প্যাটেল পরিবার আদতে গুজরাটের মেহসানা জেলার। ছয় বছর আগে তাঁরা আমেরিকা যান। আত্মীয় পরেশ প্যাটেলের স্টোরে তাঁরা কাজ করতেন। তাঁর কথায়, কিছু যুবক এসে আচমকাই গুলি করে চলে যায়। কী থেকে কী হল জানি না। গুজরাতে থাকা পরিবারের আত্মীয় চাঁদু প্যাটেল বলেন, ৬-৭ বছর আগে প্রদীপ প্যাটেল আমেরিকা গিয়েছিলেন। আমরা ভাইরাল ভিডিয়ো ও স্থানীয় মিডিয়া থেকে বিষয়টি জানতে পেরেছি। সম্প্রতি মৈনাক প্যাটেল নামে এক ভারতীয়কে নর্থ ক্যারোলিনাতে ডাকাতি করার সময় খুন করা হয়।